作者:黃裳
標題:瑤池月・瑤臺月
內容:扁舟寓興，江湖上、無人知道名姓。忘機對景，咫尺群鷗相認。煙雨急、一片篷聲碎，醉眼看山還醒。晴雲斷，狂風信。寒蟾倒，遠山影。誰聽。橫琴數曲，瑤池夜冷。這些子、名利休問。況是物、都歸幻境。須臾百年夢，去來無定。向嬋娟、留住青春，笑世上、風流多病。蒹葭渚，芙蓉徑。放侯印，趁漁艇。爭甚。須知九鼎，金砂如聖。